Ջեյք Սալիվան

Ջեյքոբ Ջերեմայա Սալիվան (, ), ամերիկացի պետական գործիչ, 2013-2014 թվականներին ԱՄՆ փոխնախագահի ազգային անվտանգության հարցերով խորհրդական, 2021 թվականից ԱՄՆ նախագահ Ջո Բայդենի ազգային անվտանգության հարցերով խորհրդականը։

Կենսագրություն 
Ծնվել է ԱՄՆ Վերմոնտ նահանգի Բերլինգթոն (Վերմոնտ) քաղաքում։ Սալիվանի հայրը լրագրող է եղել, իսկ մայրը՝ սոցիալական մանկավարժ։ Ընտանիքի հինգ երեխաներից երկրորդն է, Մինեապոլիսում ավարտել է Մինեսոտայի հարավարևմտյան ավագ դպրոցը։ 1998 թվականին ավարտել է Եյլի համալսարանը։ Ստանալով Ռոդսի կրթաթոշակ՝ կրթությունը շարունակել է Օքսֆորդի համալսարանում, այնուհետ վերադարձել է ԱՄՆ և 2003 թվականին ավարտել Եյլի համալսարանի իրավունքի դպրոցը։

Faegre & Benson ընկերությունում զբաղվել է փաստաբանական գործունեությամբ, եղել Մինեսոտայից ամերիկացի սենատոր Էմի Քլոբուշարի խորհրդականը։ 2008 թվականի նախագահական մրցավազքի ընթացքում եղել է Հիլարի Քլինթոնի թիմում, իսկ արդեն 2009 թվականի հունվարին նշանակվել է Քլինթոնի աշխատակազմի ղեկավարի տեղակալ, որը Բարաք Օբամայի վարչակազմում զբաղեցնում էր ԱՄՆ պետքարտուղարի պաշտոնը։ 2013 թվականի փետրվարի 26-ին նշանակվել է այդ ժամանակ ԱՄՆ փոխնախագահ Ջո Բայդենի ազգային անվտանգության հարցերով խորհրդական։

2014 թվականին թողել է պետական ծառայությունը և սկսել դասավանդել Եյլի իրավունքի դպրոցում։

2020 թվականի նոյեմբերի 23-ին նորընտիր նախագահ Ջո Բայդենը հրապարակեց իր ապագա վարչակազմի գլխավոր պաշտոններում իր թեկնածուների ցանկը՝ Ջեյք Սալիվանին անվանելով նախագահի ազգային անվտանգության հարցերով խորհրդականի թեկնածու։

Անձնական կյանք 
Ամուսնացած է Մեգի Գուդլենդերի հետ (): Ամուսինները բնակվել են Նյու Հեմփշիր նահանգի Պորտսմութ քաղաքում։

Մրցանակներ 

 Իշխան Յարոսլավ Իմաստունի II աստիճանի շքանշան (2022 թվականի օգոստոսի 23, Ուկրաինա)՝ «միջպետական համագործակցության ամրապնդման գործում նշանակալի անձնական ծառայությունների, Ուկրաինայի պետական ինքնիշխանությանն ու տարածքային ամբողջականությանը սատարելու, աշխարհում ուկրաինական պետության հանրահռչակման գործում նշանակալի ավանդի համար»։
 «Լիտվային մատուցած ծառայությունների համար» մեծ կոմանդորյան խաչ-շքանշան, (2023 թվականի հուլիսի 10, Լիտվա)։

Ծանոթագրություններ

Արտաքին հղումներ 
 

Ամերիկացի իրավաբաններ
ԱՄՆ-ի դեմոկրատական կուսակցության անդամներ
Ամերիկացի պետական գործիչներ
Եյլի համալսարանի շրջանավարտներ